Staatsgetuie beskryf wat Omotoso glo aan hulle gedoen het | Netwerk24
Deur Lynn Williams 24 Februarie 2020 17:57
Andisiwe Dike (30) beweer Timothy Omotoso het haar seksueel aangerand. Foto's: Lulama Zenzile
Die eerste staatsgetuie in die verhoor van die Nigeriese TV-evangelis past. Timothy Omotoso sê sy het getel hoeveel keer Omotoso haar na bewering seksueel aangerand het.
Omotoso en sy medebeskuldigdes, Zukiswa Sitho en Lusanda Sulani, word daarvan aangekla dat hulle jong meisies van oor die land heen vir seksuele voorbereiding gewerf het.
Hulle word ook deur aanklagte van ontvoering, verkragting en rampokkery in die gesig gestaar.
Die beskuldigdes ontken skuld op die 63 hoofaanklagte teen hulle en op 43 alternatiewe aanklagte waarop hulle teregstaan.
Timothy Omotoso, Lusanda Sulani, en Zukiswa Sitho.
Die staatsgetuie, Andisiwe Dike (30), van Oos-Londen, het gesê sy wou in Omotoso se sendinghuis in Durban gaan woon, want sy het gedink dit sou 'n positiewe verandering in haar lewe meebring.
Sy wou die lewe van haar ma en haar twee susters verbeter.
Toe sy uiteindelik in die huis kom, het sy gou by die ander meisies wat daar gewoon het, geleer hoe dinge werk.
Sy het met ses ander meisies in Omotoso se dubbelverdiepinghuis 'n kamer gedeel. Twee meisies het 'n dun sponsmatras gedeel.
Timothy Omotoso se aanhangers het hom by die hof ondersteun.
Die meisies moes onder meer Omotoso se voete masseer, hom komplimenteer terwyl hulle na sy musiek luister, en hulle moes spring om lekkers te vang as hy dit in die lug gooi.
Wanneer hulle hom groet, moes hulle kniel, en niemand moes 'n woord rep oor wat tydens die private sessies met Omotoso gebeur het nie.
Dike het getuig sy is gedurende die private sessies seksueel aangerand. Volgens haar het Omotoso sy geslagsdele teen hare gevryf terwyl hy bo-op haar was. Op een so 'n geleentheid moes Dike na bewering haar onderklere uittrek.
Luidens haar getuienis het hy met haar intrapslag by die huis oor die swakheid van die vlees gepreek, en het aan sommige van die vroue gesê hy weet hulle masturbeer in die stort.
Dike sê hy het na sy geslagsdeel gewys en gesê "dit sal nooit dieselfde wees as dié nie".
Sy beskryf dit wat met haar gebeur het as "afskuwelik, skokkend en skrikwekkend".
Omotoso se aanhangers was oudergewoonte weer voor die hof om hom te ondersteun. Die skare ondersteuners het vir die duur van die verhoor gesing en gebid.